### Príloha č. 12

**k vyhláške č. .../2008 Z. z.**

# Spôsob zaradenia poľovných revírov vytvorených z poľnohospodárskych pozemkov do kvalitatívnych tried

Základné stanovenie kvalitatívnej triedy revíru pre všetky druhy malej zveri sa vykoná na základe zatriedenia poľovného revíru do agroklimatického regiónu. Ak poľovný revír spadá do viacerých agroklimatických regiónov, kvalitatívná trieda sa určí interpoláciou. Pre zaraďovanie poľnohospodárskych pozemkov do kvalitatívnych tried sa zvolili v poľnohospodárstve používané kvalitatívno-bonitné pôdno-ekologické jednotky. Bonitné pôdno-ekologické jednotky sú evidované v číselných kódoch. Prvé dvojčíslie udáva agroklimatické regióny, ktorých je spolu deväť. Z hľadiska chovu malej zveri je vhodných iba prvých šesť. Agroklimatické regióny najvýstižnejšie charakterizujú klimatické podmienky Slovenska, čo je z hľadiska chovu malej zveri rozhodujúce. Z tohto dôvodu sa agroklimatický región považuje za najvhodnejší základ zaradenia poľovných revírov vytvorených na poľnohospodárskych pozemkoch do kvalitatívnych tried. Zaradenie poľovného revíru do kvalitatívnej triedy podľa agroklimatického regiónu sa uvádza v prílohe č. 12 tabuľka č. 1. Druhé dvojčíslie Bonitné pôdno-ekologické jednotky udáva hlavné pôdne jednotky, prípadne pôdne subtypy, pričom sa mnohé z nich môžu vyskytovať aj vo viacerých agroklimatických regiónoch. Ich rozdelenie podľa zrnitosti a reakcie pôdy je uvedené v prílohe č. 12 tabuľka č. 2.

### Osobitné ustanovenie pre jednotlivé druhy malej zveri

### Zajačia zver

Pre zajačiu zver sa bonituje celá poľná a lesná plocha (súvislé lesné komplexy do 100 ha) bez nepoľovných plôch, vodných plôch a tzv. iných plôch. Väčšie komplexy lesa a trstiny sa nebonitujú osobitne, ale v rámci ostatnej poľnej poľovnej plochy.

Pri tejto zveri má byť pomer pohlavia v normovanom kmeňovom stave spravidla 1:1.

### Bažantia zver

Pre bažantiu zver sa bonituje lesná poľovná plocha (súvislé lesné komplexy do 100 ha) a tá časť poľnej poľovnej plochy, na ktorej sa bažantia zver skutočne vyskytuje, resp. ktorá jej poskytuje vhodné životné podmienky. Väčšie komplexy lesa a trstiny sa nebonitujú osobitne, ale v rámci ostatnej poľnej poľovnej plochy, pokiaľ sa nebonitujú osobitne ako jadro bažantnice.

Pomer pohlavia v normovanom kmeňovom stave zveri je pri bažantoch spravidla 1:4 až 1:5. Bažantnice sa odporúčajú zakladať len v agroklimatických regiónoch 00, 01, 02, 03 a 04. Kritériá na zaradenie do kvalitatívnych tried uvedené v prílohe č. 12 tabuľka č. 1 platia iba pre jadro bažantnice a k nemu priľahlé pásmo poľnej plochy do maximálnej vzdialenosti 1 km od okraja. NKS bažantej zveri podľa v prílohe č. 12 tabuľka č. 2 platia pre prírodný kmeňový stav bažantov. Koeficient očakávaného prírastku je kalkulovaný len pre lov kohútov. Ak sa do bažantnice budú na účely lovu vypúšťať aj umelo odchované bažanty a prípadne loviť aj sliepky, úlovok bude, samozrejme, vyšší. Normovaný kmeňový stav bažantov v bažantnici má širší pomer pohlavia 1:5 až 1:6.

### Poľná srnčia zver

Pre poľnú srnčiu zver sa bonitujú tie časti poľovného revíru (vrátane súvislých lesíkov a trstín), v ktorých sa táto zver skutočne aj vyskytuje, resp. nachádza vhodné životné podmienky. Lesné komplexy a trstiny, ktorých súvislá plocha presahuje výmeru 100 ha sa bonitujú tak ako v srnčích oblastiach.

Pomer pohlavia v normovanom kmeňovom stave zveri je spravidla 1:1 až 1:1,2.

### Ostatné druhy

V poľovných oblastiach pre malú zver možno stanoviť normovaný kmeňový stav jelenej a diviačej zveri len v tých lesných komplexoch a trstinách, ktoré majú minimálnu súvislú výmeru 500 ha, pričom môžu zasahovať do viacerých poľovných revírov. Ostatné menšie lesné komplexy a trstiny s minimálnou výmerou 100 ha sa bonitujú len pre srnčiu zver, len výnimočne aj pre danieliu alebo pre mufloniu zver, a to len vtedy, keď sú tam pre ne vhodné životné podmienky z aspektu ich ekológie, predovšetkým potravnej.

### Prehľad agroklimatických regiónov Slovenskej republiky

|  |  |  |
| --- | --- | --- |
| **Číselný kód** | **Charakteristika****priemerného úhrnu ročných zrážok Z****a priemernej dennej teploty vzduchu T** | **Nadmorská výška** |
| 00 | Veľmi teplý, veľmi suchý, nížinný, Z 500 - 600 mm, T 10-9 ºC | pod 115 m |
| 01 | Veľmi teplý, suchý, nížinný, Z 550-650 mm, T 10-9 ºC | 115-200 m |
| 02 | Teplý, mierne suchý, pahorkatinový, Z 600-700 mm, T 9-8 ºC | 200-340 m |
| 03 | Veľmi teplý, suchý, nížinný, kontinentálny, Z 550-600 mm, T 10-9 ºC | 115-200m |
| 04 | Veľmi teplý, suchý, kotlinový, kontinentálny Z 600-700 mm, T 8-7 ºC | 115-200 m |
| 05 | Teplý, mierne suchý, kotlinový, kontinentálny, Z 600-700mm, T 8-7 ºC | 200-350 m |
| 06 | Teplý, mierne vlhký, vrchovinový, Z 650-750 mm, T 8-7 ºC | 200-350 m |
| 07 | Mierne teplý, mierne vlhký, Z 650-750 mm, T 6-7 ºC | 340-450 m |
| 08 | Mierne chladný, mierne vlhký, Z 700-800 mm, T 6-5 ºC | 150-540 m |
| 09 | Chladný, vlhký, z viac ako 800 mm, T 5ºC | 540-650 m |

Poľovné revíry v poľovnej oblasti pre malú zver sa zaraďujú do kvalitatívnych tried len v agroklimatických regiónoch 00-05 do nadmorskej výšky 350 m.